**Obchodná verejná súťaž**

**Výzva na podávanie návrhov na uzavretie zmluvy**

|  |
| --- |
| **podľa §281 - §288 zákona č. 513/1991 Zb. Obchodného zákonníka****v znení neskorších predpisov** |

**I.    Vyhlasovateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina
Obchodný register : Okresný súd Žilina, Oddiel: Sro, Vložka číslo: 3510/L IČO:                           36 007 099
IČ DPH:                    SK 2020447583

DIČ: 2020447583

Kontaktná osoba:       Mgr. Viera Blanárová, oddelenie verejného obstarávania
Tel:                             +421 415660168
E-mail:                        viera.blanarova@dpmz.sk

Identifikácia vyhlasovateľa: Dopravný podnik mesta Žiliny s.r.o. je podľa zákona č. 343/2015 Z. z. o verejnom obstarávaní a o zmene a doplnení niektorých zákonov vyhlasovateľ podľa § 9 ods. 1 písm. a), ktorý vykonáva vybrané činnosti ustanovené v § 9 ods. 6 a 7 cit. zákona.

(ďalej len „ vyhlasovateľ “)

**vyhlasuje obchodnú verejnú súťaž (ďalej len „súťaž“) na predkladanie návrhov na uzatvorenie zmluvy, ktorej predmetom je:**

**„Oprava strechy na budove údržby A-BUS v Žiline“**

**II.   Vymedzenie predmetu požadovaného záväzku - predmet súťaže**

**Opis a špecifikácia predmetu súťaže**

Predmetom súťaže je zhotovenie stavebného diela, ktorým vyhlasovateľ požaduje komplexnú opravu strechy na „budove údržby A-BUS“, nachádzajúcu sa na ulici Košická 2 v Žiline, v areáli objektu SAD.

1. **Komplexná oprava strechy – stavebné dielo - pozostáva zo stavebných prác, ktoré zahŕňajú činnosti a úkony:**
2. **Vyčistenie strechy pred realizáciou o ploche 3 000 m2**

 Vyhlasovateľ požaduje odstránenie nánosov prachu, lístia, machu, nečistôt brániacich aplikácii hydroizolačných pásov

1. **Príprava povrchu strechy a aplikácia hydroizolácie v množstve 3 000 m2**

 Vyhlasovateľ požaduje odstránenie pôvodných odvetrávacích komínkov a zvetralých častí pôvodnej krytiny, ktorá by bránila aplikácii hydroizolačných pásov.

1. **Aplikácia modifikovaných asfaltových pásov v množstve 3 000 m2**

 Vyhlasovateľ požaduje spojenie nových hydroizolačných pásov s pôvodnou krytinou a to spôsobom natavenia.

1. **Dodanie a osadenie odvetrávacích komínov v množstve 60 ks**

 Vyhlasovateľ požaduje inštaláciu odvetrávacích komínkov na aplikované nové hydroizolačné pásy.

1. **Dodanie a osadenie odtokových vpustí v množstve 24 ks**

 Vyhlasovateľ požaduje inštaláciu nových odtokových vpustí.

1. **Demontáž a montáž jestvujúceho bleskozvodu v objeme 1 sada**

 Vyhlasovateľ požaduje odstrániť a po aplikácii hydroizolačných pásov požaduje montáž jestvujúceho bleskozvodu.

1. **Dodávka montážneho a spotrebného materiálu v objeme 1 sada**

 Vyhlasovateľ požaduje dodať o horáky, plyny, špachtle, hladítka, metly, upevňovacie lišty, skrutky.

1. **Doprava a presun hmôt v objeme 1 sada**

 Vyhlasovateľ požaduje zabezpečiť dopravu materiálu na stavenisko súvisiaceho s vykonaním diela a presun materiálu v rámci staveniska.

1. **Ďalšie požiadavky pri zhotovení stavebného diela, kde** navrhovateľ bude povinný:
2. v plnom rozsahu sa oboznámiť s  rozsahom a povahou stavebného diela, ktoré má záujem vykonať,
3. oboznámiť sa so všetkými technickými, kvalitatívnymi a inými podmienkami, ktoré sú nevyhnutné k realizácii diela,
4. disponovať takými kapacitami a odbornými znalosťami, ktoré sú na realizáciu diela nevyhnutné,
5. do navrhovanej cene diela zahrnúť všetky podmienky staveniska a situácie i tie, ktoré navrhovateľ odôvodnene predvída pri vynaložení odbornej starostlivosti,
6. zhotoviť stavebné dielo v dohodnutom čase v zmysle požiadaviek objednávateľa (vyhlasovateľa), zabezpečiť a financovať všetky prípadné subdodávateľské práce pri zhotovení diela a niesť za subdodávateľské práce záruku v plnom rozsahu,
7. zodpovedať za to, že dielo bude zhotovené  podľa podmienok tejto výzvy a že počas plynutia záručnej doby bude mať dielo požadované vlastnosti,
8. dodať také materiály, prvky a častí, ktoré nie sú uvedené v opise, ale si ich povaha diela a okolnosti stavby diela vyžadujú. Takýmito časťami diela sú najmä, avšak nie výlučne pomocné konštrukcie a prvky (trvalé alebo dočasné) kotevné prvky, montážny materiál,
9. dodať predmet diela minimálne v kvalite podľa špecifikácií, zadaných objednávateľom v tejto výzve,

zodpovedať za to, že pri realizácii diela nepoužije žiadny zdraviu škodlivý materiál, ktorý by mal po nainštalovaní negatívne účinky na človeka. /napr. azbestové prvky/,

zodpovedať za to, že pri realizácii diela budú použité také materiály a tovary, ktoré spĺňa platné všeobecne záväzné predpisy,

1. predkladať na schválenie zástupcovi vyhlasovateľa (objednávateľa) vzorky stavebných materiálov a výrobkov pred použitím a zabudovaním do diela a zástupca objednávateľa sa k predloženým vzorkám vyjadrí zápisom v Stavebnom denníku, a zodpovedať za to, že bez písomného súhlasu objednávateľa nebudú použité iné materiály, technológie alebo zmeny voči požiadavkam v tejto výzve,
2. pred odovzdaním stavebného diela vyčistiť stavenisko, odviezť odpad a nepoužitý materiál, vyčistiť plochy a komunikácie, ktoré budú znečistené v dôsledku stavebných prác navrhovateľom (zhotoviteľom),
3. zhotoviť dielo vo vlastnom mene, na svoje náklady a na svoje nebezpečenstvo. Vyhlasovateľ vylučuje, aby pri realizácii diela vznikli práva a povinnosti voči tretím osobám, resp. subdodávateľom.
4. **Navrhovateľ bude ďalej povinný rešpektovať**, že počas stavebných prác, súvisiacich pri zhotovení diela, si vyhlasovateľ vyhradzuje právo:
5. pozastaviť alebo odložiť vykonávanie stavebných prác alebo ich častí v prípade, ak budú porušené dohodnuté podmienky,
6. požadovať odstránenie alebo nahradiť materiály a práce, ktoré nebudú v súlade s podmienkami tejto výzvy,
7. požadovať odsúhlasenie zmien oproti pôvodne dohodnutým podmienkam zápisom v Stavebnom denníku za podmienky dodržania rovnakej kvalitatívnej úrovne a zachovania, resp. zníženia ceny,
8. vylúčiť pracovníka zhotoviteľa (úspešného navrhovateľa) zo staveniska, ktorý hrubým spôsobom porušil právne predpisy a ustanovenia BOZP, platné pre realizáciu diela.

1. **Požiadavky na termíny pri zhotovení diela:**
2. dodržať termín vykonania a odovzdania celého diela: najneskôr do **5 týždňov** (päť týždňov**)** odo dňa odovzdania staveniska dodávateľovi,
3. písomne oznámiť objednávateľovi najneskôr **3 pracovné dni vopred**, kedy bude dielo pripravené na odovzdanie,
4. poskytnúť záruku na zhotovené dielo v dĺžke **60 mesiacov.**
5. **Ďalšie povinnosti navrhovateľa v súvislosti so zhotovením diela:**
6. vypracovať časový Harmonogram realizácie stavby, ktorý bude ako súčasť návrhu navrhovateľa,
7. spracovať Manuál pre prevádzku a údržbu diela a odovzdať ho pri ukončení diela,
8. dbať na to, aby všetky zmeny boli dohodnuté a zapísané s Stavebnom denníku.

**Doplňujúce informácie:**

* **Miesto výkonu prác:**

Stavebné práce pri zhotovení diela – predmetu tejto súťaže, budú realizované počas pracovných dní v čase **od 6,00 h do 18,00 h**. Termín realizácie prác pri zhotovení diela bude uvedený v časovom Harmonograme realizácie stavby. Vyhlasovateľ predpokladá termín realizácie prác v mesiacoch: **október – november 2020.**

* **Predpokladaná hodnota predmetu obchodnej verejnej súťaže:**

30 000,00 EUR bez DPH

* **Uzatvorený zmluvný vzťah**: Zmluva o dielo s jediným zhotoviteľom (úspešným navrhovateľom). Obchodno-zmluvné podmienky upravujúce zhotovenie diela, ktoré je predmetom tejto Výzvy na súťaž, sú uvedené v návrhu Zmluvy o dielo, ktorý je súčasťou tejto výzvy.
* **Informácia k obhliadke:**, Vyhlasovateľ umožňuje záujemcom zúčastniť sa obhliadky miesta na zhotovenie diela a poskytnutím stavebných prác, aby sa mohli oboznámiť so skutočnosťami, ktoré potrebujú k určeniu ceny za predmet obchodnej verejnej súťaže. Obhliadka bude realizovaná po dohode s kontaktnou osobou vyhlasovateľa pre obhliadku, ktorou je Ing. Ľubomír Fides: e-mail lubomir.fides@dpmz.sk: MT: 905 511911, t.č. 041/5660 114. Termín obhliadky si uchádzač a vyhlasovateľ potvrdia prostredníctvom e-mailu a obhliadka sa uskutoční najneskôr do **28.9.2020.**
* **Financovanie predmetu súťaže:**

Vyhlasovateľ neposkytuje preddavky ani zálohové platby na realizovanie predmetu súťaže. Financovanie predmetu súťaže je z vlastných finančných prostriedkov vyhlasovateľa (vyhlasovateľa). Toto obstarávanie nie je nadlimitnou zákazkou v zmysle zákona 343/2015 Z. z. o verejnom obstarávaní a o zmene a doplnení niektorých zákonov (viď finančný limit pre nadlimitnú zákazku platný pre vyhlasovateľa).

 Vyhlasovateľ realizuje toto obstarávanie postupom vyhlásenia obchodnej verejnej súťaže podľa § 281 - § 288 zákona č. 513/1991 Zb. (Obchodný zákonník v znení neskorších predpisov). Uvedený postup obstarávania zákon č. 343/ 2015 Z. z. neupravuje. Postup upravujú interné dokumenty vyhlasovateľa o obstarávaní tovarov, stavebných prác a služieb.

* **Informácia k zábezpeke:** v tejto súťaži sa od navrhovateľov nevyžaduje zloženie zábezpeky.
* **Informácia o elektronickej aukcii:** v predmetnej súťaži sa nebude realizovať elektronická aukcia.

Táto Výzva aj s prílohami je zverejnená v deň vyhlásenia súťaže na webovom sídle vyhlasovateľa: <http://www.dpmz.sk/obchodne-verejne-sutaze/>

**III. Obsah návrhu**

Navrhovateľ je povinný predložiť nasledovné dokumenty v listinnej forme (ak nižšie nie je uvedené inak):

**1.** Navrhovateľ predloží doklad - **Identifikačné údaje navrhovateľa** Navrhovateľ vyplní podľa predtlače údaje v **Prílohe č. 1** tejto Výzvy a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks.

**2. Návrh na plnenie kritérií (Tabuľka č. 1)**. Výzvy a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks. Tento dokument je zároveň Tabuľkou č. 1 návrhu Zmluvy o dielo.

**3.** Navrhovateľ predloží doklad o **obchodno-zmluvných podmienkach** - **návrh Zmluvy o dielo** v písomnej (listinnej) forme podľa platnej legislatívy Slovenskej republiky (Zmluva o dielo uzatvorená podľa § 536 zákona č. 513/1991 Zb. - Obchodný zákonník v znení neskorších predpisov, ďalej aj ako „zmluva“).

 Obchodné zmluvné podmienky na poskytnutie stavebných prác pri zhotovení diela podľa podmienok tejto výzvy sú vymedzené v návrhu zmluvných podmienok a sú neoddeliteľnou súčasťou tejto výzvy a navrhovateľ tieto ustanovenia obchodných zmluvných podmienok prevezme do svojho návrhu. Ak navrhovateľ uvedie vlastné ustanovenia, nesmú byť v rozpore s uvedenými ustanoveniami návrhu zmluvy a podmienkami vo výzve, nesmú nijakým spôsobom znevýhodňovať ho, nesmú byť ustanoveniami s návrhom na zvýšenie navrhovaných cien,  nesmú byť diskriminačné a musia byť pre obe strany vyvážené. K vlastným ustanoveniam navrhovateľa sa, v prípade úspešnosti jeho návrhu, budú viesť pred podpisom zmluvy vzájomné rokovania.

 Navrhovateľ použije **Prílohu č. 2** tejto Výzvy, ktorej obsahom je **návrh Zmluvy o dielo**, do ktorej navrhovateľ vpíše všetky potrebné údaje podľa predtlače. Návrh Zmluvy o dielo sa predkladá do súťaže v počte 1 ks ako originál alebo úradne overená kópia

 Návrh Zmluvy o dielo obsahuje nasledovnú prílohu:

 Príloha č. 1: Identifikačné údaje navrhovateľa

 Tabuľka č. 1 – ocenenie stavebných prác

(Navrhovateľ do súťaže predkladá iba po jednom vyhotovení z každého dokumentu, t.j. nie duplicitne).

**!!! Upozornenie pre navrhovateľov: Ponúknutá cena v EUR bez DPH za zhotovenie diela, ktorú uvedie navrhovateľ v návrhu Zmluvy o dielo (a tiež v návrhu na plnenie kritérií) je konečná a záväzná. Túto cenu nie je možné po uplynutí lehoty na predkladanie návrhov do súťaže viac meniť (smerom nahor, ani nadol).**

Platiteľ DPH v Slovenskej republike uvádza v návrhu Zmluvy o dielo aj rozpis ceny t.j. sumu v EUR bez DPH, výšku DPH v % a EUR, sumu v EUR s DPH.

Subjekt, ktorý nie je platiteľom DPH v Slovenskej republike upozorní na túto skutočnosť **v Prílohe č. 1 – Identifikačné údaje** a v návrhu Zmluvy o dielo.,

Znenie príslušných ustanovení v predloženom návrhu Zmluvy o dielo (s výnimkou údajov o cene) môže byť v prípade potreby predmetom ďalšieho dojednania o definitívnej, konečnej podobe znenia zmluvy uzavretej s úspešným navrhovateľom.

**4. Harmonogram realizácie stavby.** Navrhovateľ do svojho návrhu predloží časový harmonogram realizácie stavby. Predkladá sa originál dokladu alebo jeho úradne overená kópia.

**5. Doklady** **preukazujúce osobné postavenie navrhovateľov:**

Navrhovateľ predloží:

1. **Čestné vyhlásenie** (potvrdené oprávnenou osobou navrhovateľa). Navrhovateľ použije formulár čestného vyhlásenia uvedený v **Prílohe č. 3** tejto Výzvy. Navrhovateľ Prílohu č. 3 vyplní, podpíše a predkladá ju vyhlasovateľovi v počte 1 ks spolu s ostatnými požadovanými dokladmi podľa tejto Výzvy.

Predkladá sa originál dokladu alebo jeho úradne overená kópia.

1. **Čestné vyhlásenie** (potvrdené oprávnenou osobou navrhovateľa), že navrhovateľ nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.). Navrhovateľ použije formulár čestného vyhlásenia uvedený v **Prílohe č. 4** tejto Výzvy. Navrhovateľ Prílohu č. 4 vyplní, podpíše a predkladá ju vyhlasovateľovi v počte 1 ks spolu s ostatnými požadovanými dokladmi podľa tejto Výzvy.

 Predkladá sa originál dokladu alebo jeho úradne overená kópia.

 Pre hospodárske subjekty (navrhovateľov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty (navrhovatelia) nepredkladajú doklad podľa bodu 5 písm. b) tejto Výzvy a vyhlasovateľ súťaže si túto skutočnosť overí náhľadom do Zoznamu hospodárskych subjektov.

1. **Čestné vyhlásenie (**potvrdené oprávnenou osobou navrhovateľa), že zástupca navrhovateľa (zhotoviteľa), ktorý bude poverený riadením a koordináciou stavebných prác a iných činností, súvisiacich s realizáciou diela, disponuje primeranou praxou. Navrhovateľ použije formulár čestného vyhlásenia uvedený v **Prílohe č. 5** tejto Výzvy. Navrhovateľ Prílohu č. 5 vyplní, podpíše a predkladá ju vyhlasovateľovi v počte 1 ks spolu s ostatnými požadovanými dokladmi podľa tejto Výzvy. Predkladá sa originál dokladu alebo jeho úradne overená kópia.
2. **Zoznam uskutočnených stavebných prác rovnakého alebo podobného charakteru, resp. druhu a zložitosti za predchádzajúce tri roky, alebo za obdobie, za ktoré je dostupné.**

Vyhlasovateľ požaduje, aby navrhovateľ preukázal, že má dostatočné skúsenosti s poskytovaním predmetu súťaže, t.j. s poskytovaním stavebných prác rovnakého alebo podobného charakteru, resp. druhu a zložitosti ako poskytované stavebné práce. Navrhovateľ preukazuje splnenie tejto podmienky účasti **Prílohou č. 6.**

Navrhovateľ Prílohu č. 6 vyplní, podpíše a predkladá ju vyhlasovateľovi v počte 1 ks spolu s ostatnými požadovanými dokladmi podľa tejto Výzvy. Predkladá sa originál dokladu alebo jeho úradne overená kópia.

*Poznámka:*

*Pre hodnotenie údajov v Zozname uskutočnených stavebných prác vyhlasovateľ bude hodnotiť sumu v € bez DPH za predchádzajúce tri roky od vyhlásenia súťaže alebo za obdobie, za ktoré je dostupné minimálne v súhrnnej výške 30 000,00 € bez DHP spolu za celé sledované obdobie.*

1. **Doklad o oprávnení poskytovať službu, dodávať tovar, resp. uskutočňovať stavebné práce** – Nakoľko navrhovateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (navrhovateľom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa tohto bodu, nakoľko si ho vyhlasovateľ súťaže dokáže zabezpečiť a skutočnosti overiť v príslušnom informačnom systéme verejnej správy. Navrhovatelia so sídlom mimo územia Slovenskej republiky predkladajú doklad podľa bodu tohto bodu Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla navrhovateľa).

 Predkladá sa originál dokladu alebo jeho úradne overená kópia.

 Pre navrhovateľov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e) platne zapísanú podľa vyššie cit. zákona, tak tieto subjekty (navrhovatelia) nepredkladajú doklad podľa tohto bodu Výzvy a vyhlasovateľ si túto skutočnosť overí náhľadom do Zoznamu hospodárskych subjektov.

1. **Doklad o poistení za škodu spôsobenú pri realizácii diela** – tento doklad navrhovateľ nepredkladá ako súčasť svojho návrhu. Vyhlasovateľ bude pred podpisom zmluvy požadovať od úspešného uchádzača (zhotoviteľa) preukázanie čestným vyhlásením, že má uzatvorené poistenie za spôsobené škody pri realizácii diela.

**Informácia k podpisovaniu dokumentov predkladaných v návrhu:**

Dokumenty, predkladané do tejto súťaže, podpisuje za navrhovateľa zástupca/covia štatutárneho orgánu navrhovateľa, ktorí sú na tieto úkony oprávnení v zmysle informácií uvedených v obchodnom registri, živnostenskom registri alebo ekvivalentnom registri v štáte sídla navrhovateľa. Ak oprávnený/í zástupca/ovia štatutárneho orgánu písomne splnomocní/ia osobu na účely podpisovania dokumentov predkladaných do súťaže, alebo napr. okrem iného aj na podpísanie zmluvy, musí byť takéto splnomocnenie (originál alebo úradne overená kópia v listinnej forme) priložené k návrhu, ktorý predkladá navrhovateľ do súťaže. Zo splnomocnenia musí byť jednoznačne jasné, na aké úkony oprávnený/í štatutárny/i zástupca/zástupcovia splnomocnil/i konkrétnu osobu. Splnomocnenie musí mať úradne overené podpisy a predkladá sa ako originál alebo ako úradne overená kópia.

**IV.   Komunikácia a jazyk, v ktorom je navrhovateľ povinný predložiť návrh**

Návrh zmluvy a tiež ostatné dokumenty predložené do súťaže musia byť vyhotovené v štátnom jazyku, t.j. v slovenskom jazyku. Navrhovatelia so sídlom mimo územia Slovenskej republiky predložia dokumenty v pôvodnom jazyku ako aj ich úradný slovenský preklad. Výnimka platí pre dokumenty písané v českom jazyku.Tieto sú plne akceptované. Rovnako akceptovaný je aj úradný preklad dokumentov z pôvodného jazyka do českého jazyka.

**Forma komunikácie a spôsob výmeny informácií:**

-vysvetľovanie informácií uvedených vo Výzve a týkajúcich sa predmetu súťaže: e-mailom na adresu: viera.blanarova@dpmz.sk;

-predkladanie návrhov do súťaže: **iba v listinnej forme na adresu vyhlasovateľa súťaže v bode I. Výzvy (poštou, kuriérom, alebo osobným doručením na podateľňu vyhlasovateľa v pracovných dňoch pondelok – piatok, od 08:00 do 14:00 hod.);**

-vysvetľovanie informácií uvedených v dokumentoch navrhovateľa (ak bude relevantné): e-mailom;

-doručenie informácie o výsledku vyhodnotenia súťaže na adresu navrhovateľov: e-mailom na adresy všetkých navrhovateľov;

-oznámenie o vylúčení zo súťaže: : e-mailom na adresu navrhovateľa;

-oznámenie o posunutí lehôt v súťaži: e-mailom;

-komunikácia v ostatných veciach: písomná a to e-mailom.

**V.   Hodnotiace kritérium**

Vyhlasovateľ bude vyhodnocovať návrhy predložené navrhovateľmi do súťaže na základe najnižšej ceny.

Hodnotiacim kritériom pre túto súťaž je najnižšia **cena za zhotovenie diela v EUR bez DPH**.

Táto cena bude uvedená v Tabuľke č. 1 a bude zahŕňať komplexnú opravu strechy v rozsahu špecifikovanom v bode II. tejto Výzvy. Cena bude tiež zahŕňať náklady:

* Na vypracovanie Harmonogramu realizácie stavby,
* Na vypracovanie Manuálu pre prevádzku a údržbu diela,
* Náklady na poistenie škody spôsobené pri realizácii diela
* Dopravné náklady navrhovateľa (Zhotoviteľa), spojené so zhotovením diela a všetky ostatné náklady navrhovateľa (Zhotoviteľa), ktoré môžu vplývať alebo vplývajú na cenu zhotoveného diela.

**Pokyny k stanoveniu a uvádzaniu ceny:**

Cenu navrhovateľ uvedie po zaokrúhlení na dve desatinné miesta.

Cena uvedená v návrhu na plnenie kritérií a v návrhu Zmluvy o dielo musí byť stanovená v zmysle zákona Národnej Rady Slovenskej republiky (NR SR) č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

Vyhlasovateľ súťaže je platiteľom dane z pridanej hodnoty (DPH) podľa legislatívy Slovenskej republiky.

Ak navrhovateľ nie je platiteľom dane z pridanej hodnoty (DPH), na túto skutočnosť upozorní v návrhu, ktorý predkladá do súťaže.

**VI.  Spôsob a miesto podávania návrhov**

1. **Miesto doručenia návrhov**
Dopravný podnik mesta Žiliny s.r.o., Kvačalova 2, 011 40 Žilina.
2. **Formálne náležitosti podávania návrhov**

Navrhovateľ predloží listinný návrh do súťaže písomne v samostatnom uzavretom obale, ktorý musí obsahovať nasledovné údaje:

* adresu vyhlasovateľa: Dopravný podnik mesta Žiliny s.r.o., Kvačalova 2, 011 40 Žilina
* obchodné meno, adresu navrhovateľa
* označenie obalu: „**OBCHODNÁ VEREJNÁ SÚŤAŽ - NEOTVÁRAŤ**"
* označenie predmetu súťaže: **„Oprava strechy na budove údržby A-BUS v Žiline“**
1. **Spôsob doručenia návrhov akceptovaný vyhlasovateľom**
* poštovou prepravou
* kuriérskou službou alebo ekvivalentnou doručovateľskou službou
* doručenie ponuky osobne na podateľňu vyhlasovateľa súťaže, 1. poschodie, v pracovné dni pondelok až piatok, v čase od 8,00 do 14,00 hod.

Pri zásielkach doručených poštovou prepravou, prípadne kuriérskou službou alebo ekvivalentnou doručovateľskou službou, je rozhodujúci moment fyzického doručenia návrhu do dispozičnej sféry vyhlasovateľa.

**VII.  Lehota na predkladanie návrhov**

Termín: **do 6.10. 2020 v čase do 14,00 hod.**

Návrhy predložené po lehote na predkladanie návrhov nebude možné zahrnúť do obchodnej verejnej súťaže.
Predložené návrhy nemožno odvolať po uplynutí lehoty na predkladanie návrhov. Predložené návrhy sa nevracajú.

**VIII.   Lehota na vysvetľovanie**

Navrhovateľ môže požiadať vyhlasovateľa o písomné vysvetlenie podmienok zahrnutia návrhu do súťaže, a to v termíne do **30.9.2020** (vrátane tohto dňa), e-mailom na adresu viera.blanarova@dpmz.sk.

Odpoveď bude doručená e-mailom najneskôr do **2.10.2020** (vrátane tohto dňa). Otázka a odpoveď a tiež prípadné zmeny a doplnenia Výzvy budú zverejnené na webovom sídle vyhlasovateľa v sekcii verejné obstarávanie/obchodné verejné súťaže pri predmetnej súťaži. V zmysle transparentnosti budú tieto informácie poskytnuté všetkým známym záujemcom/navrhovateľom.

**IX.   Vyhodnotenie návrhov predložených do súťaže**

Otváranie obálok s návrhmi predloženými do súťaže je neverejné a vykoná sa po uplynutí lehoty na predkladanie návrhov do súťaže.

Doručené návrhy budú vyhodnotené, či navrhovateľ splnil podmienky/požiadavky stanovené vyhlasovateľom na predmet súťaže a či navrhovateľ predložil všetky doklady požadované vyhlasovateľom vo Výzve. V prípade, že navrhovateľ splnil všetky stanovené podmienky/požiadavky vo Výzve a predložil všetky požadované doklady, bude jeho návrh predložený do súťaže vyhodnocovaný na základe hodnotiaceho kritéria (bližšie viď bod V. tejto Výzvy). Stanovené bude umiestnenie navrhovateľov v poradí a určený bude jeden úspešný navrhovateľ. Ak počas vyhodnotenia návrhov bude relevantné, vyhlasovateľ súťaže požiada navrhovateľa o vysvetlenie návrhu a určí primeranú lehotu na doručenie vysvetlenia.

Návrhy predložené do súťaže sa zoradia podľa výšky navrhnutej ceny za zhotovenie diela a to od najnižšej ceny po najvyššiu cenu (vzostupne). Úspešným navrhovateľom (t.j. navrhovateľom na prvom mieste v poradí) sa stane ten navrhovateľ, ktorý uviedol vo svojom návrhu v porovnaní s ostatnými návrhmi najnižšiu cenu za zhotovenie diela v EUR bez DPH. Ostatným navrhovateľom, ktorí navrhli vyššiu cenu za zhotovenie diela ako úspešný navrhovateľ, bude priradené umiestnenie v poradí vzostupným spôsobom, a to podľa výšky navrhnutej ceny za zhotovenie diela. Navrhovatelia, ktorí sa umiestnia na druhom a ďalších miestach v poradí, budú vyhodnotení ako neúspešní navrhovatelia. V prípade, že do súťaže predloží návrh iba jeden navrhovateľ, porovnávanie navrhnutých cien nebude v rámci vyhodnotenia realizované a vyhlasovateľ súťaže posúdi, či návrh takéhoto navrhovateľa príjme, alebo uplatní možnosť zrušenia súťaže na základe vyhradeného práva v bode XI. tejto Výzvy.

Vyhlasovateľ bezodkladne po vyhodnotení návrhov (najneskôr v termíne do **12.10.2020)** oznámi informáciu o výsledku vyhodnotenia každému navrhovateľovi, ktorý predložil návrh do súťaže a informáciu o výsledku vyhodnotenia súčasne zverejní na svojom webovom sídle pri konkrétnej obchodnej verejnej súťaži. Priebeh obchodnej verejnej súťaže bude písomne zdokumentovaný a Záznam z vyhodnotenia uchováva vyhlasovateľ ako interný dokument v dokumentácii z realizovanej súťaže.

**X.  Lehota na uzavretie zmluvy**

Vyhlasovateľ súťaže predpokladá uzavretie zmluvy s úspešným navrhovateľom najneskôr do **19.10.2020.**

**XI. Vyhradené práva vyhlasovateľa obchodnej verejnej súťaže**

1. Zmeniť podmienky obchodnej verejnej súťaže alebo túto súťaž zrušiť v akejkoľvek fáze/etape od jej vyhlásenia po uzavretie zmluvy s úspešným navrhovateľom.

2. Zrušiť obchodnú verejnú súťaž, ak bol do súťaže predložený iba jeden návrh alebo súťaž zrušiť, ak ani jeden predložený návrh nezodpovedá súťažným podmienkam.

3. Zrušiť obchodnú verejnú súťaž v prípade, že sa podstatne zmenili okolnosti, za ktorých bola vyhlásená a nebolo možné ich predvídať.

4. Neprijať žiaden z návrhov v prípade doručenia návrhov s neúmerne vysokou cenou, ktorú vyhlasovateľ nemôže akceptovať alebo z iného dôvodu nevyhovujú.

5. V prípade, že navrhovateľ, ktorého návrh vyhlasovateľ vyhodnotil ako úspešný z predložených návrhov, z akéhokoľvek dôvodu odmietne uzavretie zmluvného vzťahu v lehote na uzavretie zmluvy (ak je stanovená), o čom písomne (listinnou formou) upovedomí vyhlasovateľa v lehote na uzavretie zmluvy, vyhlasovateľ môže vyzvať na uzavretie zmluvného vzťahu navrhovateľa, ktorého návrh bol vyhodnotený ako druhý v poradí.

***Upozornenie:***

- Navrhovatelia momentom predloženia svojho návrhu do súťaže akceptujú bez výhrad všetky podmienky a požiadavky vyhlasovateľa uvedené vo Výzve. Od navrhovateľa sa vyžaduje splnenie všetkých formálnych a obsahových náležitostí určených v tejto Výzve. Navrhovatelia zodpovedajú za správnosť a platnosť údajov v dokladoch, ktoré predkladajú do súťaže. V prípade, ak vyhlasovateľ súťaže zistí zo strany navrhovateľa porušenie alebo nesplnenie podmienok/požiadaviek uvedených v tejto Výzve, je vyhlasovateľ súťaže oprávnený takéhoto navrhovateľa vylúčiť zo súťaže.

- Navrhovatelia nemajú nárok na náhradu nákladov spojených s účasťou v súťaži.

**XII. Zoznam príloh Výzvy**

Príloha č. 1: Identifikačné údaje navrhovateľa

Tabuľka č. 1- ocenenie stavebných prác

Príloha č. 2: Návrh Zmluvy o dielo

Príloha č. 3 : Čestné vyhlásenie

Príloha č. 4: Čestné vyhlásenie

Príloha č. 5: Čestné vyhlásenie

Príloha č. 6: Zoznam služieb

**Prílohy č. 1 až 6 sú zverejnené a k dispozícii na stiahnutie v elektronickej forme v editovateľnom formáte vyhotovenia na webovom sídle vyhlasovateľa v sekcii verejné obstarávanie / Obchodné verejné súťaže v prílohách pri súťaži s názvom: „Oprava strechy na budove údržby A-BUS v Žiline“.**

**Dátum zverejnenia výzvy na webovom sídle vyhlasovateľa:** 22.9.2020

Vypracoval: Mgr.Viera Blanárová, oddelenie VO

Schválil: Ing. Peter Ďurkovský, vedúci oddelenia verejného obstarávania